Diari Oficial de la Generalitat Valenciana


Sumari del DOGV 5041, del 04-07-2005 (2005/7465)

Resolució de 10 de juny de 2005, del conseller de territori i habitatge, per la qual se sotmet a informació pública el Pla d'Acció Territorial, de caràcter integrat, de l'entorn de Castelló (PATECAS).
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5041

Data del DOGV
:   04-07-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/7465


Organisme emissor
:   Conselleria de Territori i Habitatge

Tipus de document
:   Anunci

RESOLUCIÓ de 10 de juny de 2005, del conseller de territori i habitatge, per la qual se sotmet a informació pública el Pla d'Acció Territorial, de caràcter integrat, de l'entorn de Castelló (PATECAS). [2005/X7465]
  
La Conselleria competent en matèria d'ordenació del territori, al febrer de 2000 va mantindre una primera reunió amb representants de la societat castellonenca (Diputació, ajuntaments i empresaris del sector ceràmic), en la qual es va exposar la necessitat d'abordar la planificació conjunta de l'entorn de Castelló des d'una visió supramunicipal. A l'efecte, es van posar en marxa una sèrie de treballs preparatoris que van culminar el 31 de maig de 2001, amb l'adjudicació del contracte d'assistència tècnica per a l'elaboració del Pla d'acció territorial de l'entorn de Castelló (PATECAS).
  
Després de diverses reunions en què s'informava de l'estat dels treballs, al maig de 2003 una vegada finalitzada la redacció tècnica de l'avanç del pla es va remetre als ajuntaments afectats còpia del denominat Document per al consens, a fi de formular-ne suggeriments. Posteriorment, s'ha elaborat l'estudi d'impacte ambiental del Pla d'acció territorial, document necessari per a poder sotmetre'l a informació pública. En aquests moments es considera que el PATECAS ha aconseguit el grau de definició i de concertació necessària per a poder iniciar la seua tramitació administrativa.
  
La província de Castelló, després del creixement experimentat en l'última dècada, s'ha constituït en una de les més dinàmiques de tota la nació. La seua situació dins d'un dels eixos de desenvolupament més importants del territori europeu, denominat Arc Mediterrani, com també les seues pròpies característiques endògenes entre les quals destaca un teixit industrial madur i altament tecnificat, ofereixen unes expectatives de lideratge superiors a les actuals. Castelló gaudeix d'una posició privilegiada a causa de la seua ubicació entre dos grans àrees metropolitanes, València i Barcelona, de les quals rep influències de desenvolupament i de complementarietat funcional.
  
La creació d'un node urbà sòlid i competitiu, atractiu i diversificat, que siga capaç de liderar el nord de la Comunitat Valenciana i de connectar el sistema de ciutats valencià amb els àmbits de desenvolupament europeu, és l'objectiu prioritari del PATECAS.
  
L'àmbit PATECAS està integrat pels següents 21 municipis que, entre tots, s'acosten als 400.000 habitants: l'Alcora, Almassora, Alquerías del Niño Perdido, Benicàssim, Benlloch, Betxí, Borriol, Burriana, Cabanes, Castelló de la Plana, Nules, Onda, Orpesa, Sant Joan de Moró, Torreblanca, Vall d'Alba, la Vall d'Uixó, Vilafamés, Vilanova d'Alcolea, Vila-real i la Vilavella.
  
El PATECAS planteja un nou model territorial des d'una visió de conjunt, que pretén compatibilitzar els valors del medi amb el seu desenvolupament socioeconòmic. Per a això proposa 39 actuacions agrupades en tres grans línies (medi ambient, infraestructures i urbanisme).
  
La formulació i l'elaboració dels plans d'acció territorial de caràcter integrat corresponen a la conselleria competent en matèria d'ordenació del territori i urbanisme. Així mateix, correspon a l'esmentada Conselleria acordar l'obertura del període d'informació pública i aprovar provisionalment les actuacions. L'aprovació definitiva del Pla d'acció territorial és competència del Consell de la Generalitat. Tot això, d'acord amb el que establixen els articles 41, 46 i 55 de la Llei 4/2004, de 30 de juny, d'ordenació del territori i protecció del paisatge.
  
Per raó d'això, resolc:
  
Primer
  
Sotmetre a informació pública el Pla d'acció territorial de l'entorn de Castelló (PATECAS), per un període de dos mesos, anunciada en el Diari Oficial de la Generalitat Valenciana i en un diari no oficial d'àmplia difusió en la província afectada. Durant aquest període el projecte diligenciat es trobarà depositat per a la seua consulta pública en els locals d'aquesta Conselleria situats:
  
Castelló: Servei Territorial de Planificació i Ordenació Territorial (av. del Mar, 16. 12470. Castelló de la Plana).
  
València: Servei d'Ordenació Territorial (c/ Francesc Cubells, 7. 46063-València).
  
Així mateix, amb l'objecte de facilitar l'accés al Pla d'acció territorial, aquest pot ser consultat en la pàgina web de la Conselleria de Territori i Habitatge (www.cth.gva.es/urbanisme).
  
Segon
  
Demanar el dictamen dels municipis el planejament urbanístic dels quals puga veure's afectat per les determinacions del Pla d'acció territorial, els informes sectorials dels distints departaments o òrgans de les administracions públiques que hi escaiguen, en relació amb les seues respectives competències, i la preceptiva avaluació ambiental estratègica.
  
Tercer
  
La present resolució entrarà en vigor l'endemà de la publicació en el Diari Oficial de la Generalitat Valenciana.